2011.gada 4. oktobrī Noteikumi Nr. 748

Rīgā (prot. Nr. 57 6.§)

Kārtība, kādā sagatavo vispārējo valdības budžeta deficīta un   
parāda notifikāciju

Izdoti saskaņā ar

Ministru kabineta iekārtas likuma

31.panta pirmās daļas 3.punktu

1. Noteikumi nosaka kārtību, kādā sagatavo Padomes 2009.gada 25.maija Regulā (EK) Nr.479/2009 par to, kā piemērot Eiropas Kopienas dibināšanas līgumam pievienoto Protokolu par pārmērīga budžeta deficīta novēršanas procedūru (kodificēta versija),noteikto vispārējo valdības budžeta deficīta un parāda notifikāciju (turpmāk – notifikācija) un iesniedz to Eiropas Komisijas atbildīgajā struktūrvienībā – Eiropas Savienības Statistikas birojā "Eurostat" (turpmāk – *Eurostat*).

2. Par notifikācijas sagatavošanu un iesniegšanu atbildīgā iestāde ir Centrālā statistikas pārvalde.

3. Notifikācijas sagatavošanā iesaistītās iestādes ir Ekonomikas ministrija, Finanšu ministrija un tās padotības iestāde Valsts kase (turpmāk – iesaistītās iestādes).

4. Centrālajai statistikas pārvaldei ir tiesības pieprasīt, lai visu veidu informāciju, kas tai nepieciešama notifikācijas sagatavošanai, operatīvi sniegtu:

4.1. visas vispārējās valdības sektorā iekļautās iestādes, tai skaitā valsts un pašvaldību kapitālsabiedrības;

4.2. citas valsts un pašvaldību kapitālsabiedrības, publiski privātās kapitālsabiedrības un privātās kapitālsabiedrības, kurās valstij vai pašvaldībai ir izšķirošā ietekme;

4.3. citas atvasinātās publisko tiesību juridiskās personas.

5. Šo noteikumu 4.punktā minētajām iestādēm, kapitālsabiedrībām un citām atvasinātajām publisko tiesību juridiskajām personām ir pienākums sagatavot un iesniegt Centrālajā statistikas pārvaldē tās pieprasīto informāciju, tai skaitā ierobežotas pieejamības informāciju.

6. Finanšu ministrija sagatavo un iesniedz Centrālajā statistikas pārvaldē šo noteikumu 1.pielikumā minēto informāciju šādos termiņos:

6.1. prognozes par pārskata gadu n (kārtējais gads) – līdz n gada 1.martam un 15.septembrim (ja prognozes tiek precizētas);

6.2. citu informāciju par n – 1 gadu (iepriekšējais gads) un, ja nepiecie­šams, arī par n – 2, n – 3 un n – 4 gadu (attiecīgie iepriekšējie gadi) – līdz n gada 1.martam (operatīvie dati) un 1.jūlijam (precizētie dati).

7. Valsts kase sagatavo un iesniedz Centrālajā statistikas pārvaldē:

7.1. Valsts kases oficiālo mēneša pārskatu par budžetu izpildi n – 1 gada janvārī–decembrī – līdz n gada 5.martam;

7.2. Latvijas Republikas gada pārskatu par n – 1 gada valsts budžeta izpildi un par pašvaldību budžetiem pirms Valsts kontroles atzinuma – līdz n gada 1.jūlijam;

7.3. informāciju par saskaņā ar Valsts kontroles atzinumu izdarītajiem precizējumiem Latvijas Republikas n – 1 gada pārskatā par valsts budžeta izpildi un par pašvaldību budžetiem – līdz n gada 1.septembrim;

7.4. informāciju par n – 1 gadā galvoto aizņēmumu atmaksu galvojuma saņēmēja vietā – līdz n gada 1.jūlijam;

7.5. apkopoto informāciju par līdzdalību kapitālsabiedrību kapitālā un pārē­jiem finanšu ieguldījumiem n – 1 gadā (saskaņā ar Ministru kabineta 2010.gada 17.augusta noteikumu Nr.777 "Gada pārskata sagatavošanas kārtība" 4.5.5. un 4.5.6.apakšpunktā minētajiem pārskatiem) – līdz n gada 1.jūlijam;

7.6. detalizētu informāciju par parāda instrumentiem un tiem piesaistī­tajiem atvasinātajiem finanšu instrumentiem, kas nepieciešama, lai novērtētu atvasināto finanšu instrumentu ietekmi uz valsts parādu nominālvērtībā n – 1 gadā, – līdz n gada 5.martam;

7.7. šo noteikumu 2.pielikumā minēto informāciju – līdz n gada 5.martam (operatīvie dati) un 15.augustam (atbilstoši gada pārskata datiem).

8. Ekonomikas ministrija sagatavo un līdz n gada 1.martam (un 1.septem­brim, ja konstatētas izmaiņas iepriekš iesniegtajā informācijā) iesniedz Centrālajā statistikas pārvaldē:

8.1. informāciju par n – 1 gadā saņemtajiem naudas ieņēmumiem no:

8.1.1. valsts kapitāla daļu atsavināšanas (privatizācijas) (tūkst. latu);

8.1.2. valsts zemes, ēku (bez dzīvojamām ēkām) un būvju atsavināšanas (privatizācijas) (tūkst. latu);

8.2. informāciju par izdevumiem, kas n – 1 gadā veikti no šo noteikumu 8.1.apakšpunktā minētajiem ieņēmumiem:

8.2.1. izdevumiem privatizācijas (atsavināšanas) procesa nodrošināšanai (tūkst. latu);

8.2.2. pārskaitījumiem valsts budžetā (tūkst. latu);

8.2.3. pārējiem pārskaitījumiem, norādot to saņēmēju un mērķi (tūkst. latu).

9. Centrālā statistikas pārvalde:

9.1. sagatavo notifikāciju atbilstoši Padomes 1996.gada 25.jūnija Regulas (EK) Nr.2223/96 par Eiropas nacionālo un reģionālo kontu sistēmu Kopienā (turpmāk – EKS’95) metodoloģiskajiem principiem, izmantojot iesaistīto iestāžu iesniegtos un Centrālās statistikas pārvaldes apkopotos datus, sastāda darba grafiku un kontrolē tā izpildi;

9.2. organizē darba grupas metodoloģisku jautājumu un datu avotu padziļinātai izpētei, notifikācijas rezultātu analīzei un novērtēšanai, papildus šo noteikumu 3.punktā minētajām iesaistītajām iestādēm pieaicinot Latvijas Banku un, ja nepieciešams, citas iestādes, kuru kompetencē ir valdības finanšu statisti­kas vai ar to saistīto datu apkopošana un analīze;

9.3. sadarbojas ar *Eurostat* un informē iesaistītās iestādes par metodolo­ģiskām izmaiņām un skaidrojumiem, kā arī sniedz attiecīgu cita veida informāciju;

9.4. koordinē ar notifikācijas sagatavošanu saistītās informācijas apriti starp *Eurostat* un iestādēm, kuru kompetencē ir valdības finanšu statistikas vai ar to saistīto datu apkopošana un analīze;

9.5. ja nav noteikts citādi, nodrošina *Eurostat* un citu Eiropas Savienības institūciju ekspertu dialoga vizīšu vai metodoloģisko vizīšu norisi, kuru mērķis ir kontrolēt notifikācijas sagatavošanas procesā lietoto informācijas avotu un aprēķinu metožu atbilstību EKS’95 metodoloģiskajiem principiem;

9.6. iepazīstina iesaistīto iestāžu vadību ar sagatavoto notifikāciju pirms tās iesniegšanas *Eurostat*;

9.7. katru gadu divas reizes (līdz 1.aprīlim un 1.oktobrim) iesniedz notifi­kāciju *Eurostat*;

9.8. reaģējot uz *Eurostat* komentāriem par notifikācijas datu kvalitāti, *Eurostat* noteiktajos termiņos nodrošina datu precizēšanu un skaidrojumu formu­lēšanu;

9.9. ne vēlāk kā triju nedēļu laikā pēc dienas, kad notifikācija oficiāli iesniegta *Eurostat*, nodrošina publisku pieeju notifikācijas datiem un to sagata­vošanā izmantoto avotu un metožu aprakstiem Centrālās statistikas pārvaldes mājaslapā internetā.

10. Iesaistītās iestādes:

10.1. divu nedēļu laikā no šo noteikumu spēkā stāšanās dienas deleģē koordinatoru, kas ir atbildīgs par sadarbību un ar notifikācijas sagatavošanu saistītās informācijas apmaiņu ar Centrālo statistikas pārvaldi un organizē ar notifikācijas sagatavošanu saistīto darbu attiecīgajā iesaistītajā iestādē, un regulāri informē tās vadību par notifikācijas sagatavošanas procesu un rezultātiem. Iesaistītās iestādes katru gadu līdz 15.janvārim atjauno atbildīgā koordinatora mandātu un informē par to Centrālo statistikas pārvaldi. Ja kādā iesaistītajā iestādē atbildīgais koordinators tiek nomainīts pēc minētā datuma, iesaistītā iestāde informē par to Centrālo statistikas pārvaldi ne vēlāk kā divu nedēļu laikā pēc notikušās nomaiņas;

10.2. katru gadu ne vēlāk kā mēnesi pirms notifikācijas iesniegšanas infor­mē Centrālo statistikas pārvaldi par nepieciešamajām izmaiņām notifikācijas sagatavošanā izmantoto datu avotu un to apkopošanas metožu aprakstos;

10.3. piedalās *Eurostat* pieprasīto papildu aptauju veikšanā;

10.4. iespējami ātri iesniedz Centrālajā statistikas pārvaldē papildu skaid­rojumus un precizētus datus, kas nepieciešami *Eurostat* veiktajai notifikācijas analīzei un kvalitātes novērtēšanai;

10.5. iesaistās šo noteikumu 9.5.apakšpunktā minēto vizīšu darbības nodrošināšanā, ja vizīti organizē Centrālā statistikas pārvalde, vai nodrošina to norisi, ja *Eurostat* organizētās vizītes mērķis ir kontrolēt attiecīgās iesaistītās iestādes atbildībā esošo notifikācijas sagatavošanā izmantoto datu avotu kvalitāti;

10.6. ir tiesīgas pieprasīt šajos noteikumos minēto uzdevumu izpildei nepieciešamo informāciju no citām valsts vai pašvaldību institūcijām.

11. Šajos noteikumos minētās iestādes, kurām ir pienākums iesniegt Centrālajā statistikas pārvaldē datus, kas tiek izmantoti notifikācijas sagatavo­šanai, ir atbildīgas par šo datu atbilstību Eiropas statistikas sistēmas principiem un kvalitātes kritērijiem, kas definēti Eiropas Parlamenta un Padomes 2009.gada 11.marta Regulas (EK) Nr.223/2009 par Eiropas statistiku un ar ko atceļ Eiropas Parlamenta un Padomes Regulu (EK, *Euratom*) Nr.1101/2008 par tādas statistikas informācijas nosūtīšanu Eiropas Kopienu Statistikas birojam, uz kuru attiecas konfidencialitāte, Padomes Regulu (EK) Nr.322/97 par Kopienas statistiku un Padomes Lēmumu 89/382/EEK, *Euratom*, ar ko nodibina Eiropas Kopienu Statistikas programmu komiteju, 2. un 12.pantā.

Ministru prezidents V.Dombrovskis

Ekonomikas ministrs A.Kampars